Сумесныя канферэнцыі беларускіх і польскіх гісторыкаў з 2004 да 2016 года праводзіліся па ініцыятыве Польскага Інстытута ў Мінску і Вроцлаўскага ўніверсітэта, у розныя гады партнёрамі выступалі Таварыства “Wspólnota Polska”, Беларускі дзяржаўны педагагічны ўніверсітэт імя Максіма Танка і БІП — Інстытут правазнаўства. У канферэнцыях прымалі ўдзел прафесійныя гісторыкі — выкладчыкі вышэйшых навучальных устаноў, навуковыя супрацоўнікі архіваў, а таксама маладыя навукоўцы — магістранты, аспіранты, студэнты, для якіх гэтыя сустрэчы сталі стартавай пляцоўкай для ўваходу ў гістарычную навуку. Сустрэчы далі магчымасць абмеркаваць спрэчныя, складаныя і супярэчлівыя праблемы і пытанні агульнай гістарычнай спадчыны з улікам розных трактовак і падыходаў беларускай і польскай гістарычных школ па той ці іншай праблеме.